阿仙奴自爆陪紅軍輸波 曼城奪冠機會達7成
2024年04月15日 08:00
東網電視
更多新聞短片
阿仙奴被奧尼屈堅斯攻陷。(Getty Images)
英超爭霸周日(14日)出現戲劇性轉變,原本形勢最好嘅利物浦同阿仙奴,都喺贏波上榜首情況下主場倒灶,「兵工廠」以0比2不敵阿士東維拉,今年英超首嘗敗仗。曼城(73分)依家領先阿仙奴同利物浦2分,而且最後6輪聯賽對手較「易食」,Opta數據預測曼城捧盃機會高達7成,足智彩亦將佢哋奪冠調熱至1.35倍。
利物浦主場0比1不敵水晶宮後,阿仙奴主場迎戰阿士東維拉亦出事,佢哋上半場演出對辦,多次突破維拉防線,可惜未能轉化為入波;維拉嘅反擊亦頗具威脅,奧尼屈堅斯曾射門中柱。換邊後阿仙奴完全走樣,被維拉反客為主,84分鐘走漏里安拜尼被攻陷,更因空群出擊而喺3分鐘後被奧尼屈堅斯單刀再入多球,最終主場0比2輸波。
阿仙奴踏入2024年後英超10勝1和,強勁走勢被維拉無情終止,依家落後曼城2分形勢被動,領隊阿迪達賽後表示:「上半場係今季對強隊最好表現之一,但係下半場乜都輸晒,完全踢唔出本身水準。我哋控制唔到曼城嘅成績,但可以控制自己嘅表現,呢個時刻最重要係球員嘅反應,我哋周中(歐聯)就有一個創造歷史嘅機會。」
權威數據公司Opta分析,今輪過後曼城奪冠機會由40.6%激增至70%,阿仙奴(18.3%)同利物浦(11.7%)就急跌。睇埋3隊餘下賽程,曼城最後6輪對手只有熱刺屬前7名球隊,阿仙奴就要面對車路士、熱刺同曼聯等硬仗,利物浦亦要對熱刺同維拉,難怪曼城被捧為奪標頂頭大熱。
阿仙奴餘下賽程
21/04 作客Vs狼隊
24/04 主場Vs車路士
28/04 作客Vs熱刺
04/05 主場Vs般尼茅夫
12/05 作客Vs曼聯
19/05 主場Vs愛華頓
利物浦餘下賽程
21/04 作客Vs富咸
25/04 作客Vs愛華頓
27/04 作客Vs韋斯咸
05/05 主場Vs熱刺
14/05 作客Vs阿士東維拉
19/05 主場Vs狼隊
曼城餘下賽程
26/04 作客Vs白禮頓
28/04 作客Vs諾定咸森林
05/05 主場Vs狼隊
11/05 作客Vs富咸
15/05 作客Vs熱刺
19/05 主場Vs韋斯咸